ที่ประชุม ครม. เห็นชอบให้กฟผ.ดำเนินการรับซื้อน้ำมันปาล์มดิบ หรือ CPO เพิ่มเติมอีก 2 แสนตัน
ที่ประชุม ครม. เห็นชอบให้กฟผ.ดำเนินการรับซื้อน้ำมันปาล์มดิบ หรือ CPO เพิ่มเติมอีก 2 แสนตัน เพื่อใช้เป็นเชื้อเพลิงในการผลิตไฟฟ้าที่โรงไฟฟ้าบางปะกง          นายศิริ จิระพงษ์พันธ์ รัฐมนตรีว่าการกระทรวงพลังงาน พร้อมด้วยนางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยผลการประชุมคณะรัฐมนตรี หรือ ครม.ว่า ที่ประชุมรับทราบตามมติคณะกรรมการนโยบายปาล์มน้ำมันแห่งชาติ หรือ กนป.ที่เห็นชอบให้การไฟฟ้าฝ่ายผลิตแห่งประเทศไทย หรือ กฟผ. ดำเนินการรับซื้อน้ำมันปาล์มดิบ หรือ CPO เพิ่มเติมอีก 2 แสนตัน เพื่อใช้เป็นเชื้อเพลิงในการผลิตไฟฟ้าที่โรงไฟฟ้าบางปะกง จากที่เคยรับซื้อแล้วเสร็จไปแล้ว1.6 แสนตันเมื่อปลายเดือนเมษายนที่ผ่านมา โดยเบื้องต้นคาดว่าในสัปดาห์หน้าโรงสกัดปาล์มน้ำมันจะสามารถมาลงทะเบียนจำหน่ายน้ำมันปาล์มดิบกับ กฟผ.ได้ และระหว่างนี้กระทรวงพาณิชย์จะลงพื้นที่ตรวจสอบสต็อคของแต่ละโรงสกัด ซึ่งรูปแบบการรับซื้อน้ำมันปาล์มดิบล๊อตใหม่ ยังคงเป็นแนวทางเดิม และรับซื้อตามราคาตลาด ที่คาดว่าจะอยู่ที่ 16 บาทต่อกิโลกรัม ทั้งนี้ ยังให้ กฟผ.แบ่งรับซื้อน้ำมันปาล์มดิบ 1 แสนตันก่อนภายในเดือนพฤษภาคมนี้(62) และยังคาดว่า การรับซื้อปาล์มน้ำมันจำนวน 2 แสนตัน เพื่อเป็นเชื่อเพลิงโรงไฟฟ้าบางปะกงนั้น อาจทำให้เกิดต้นทุนค่าใช้จ่ายมากกว่าการใช้ก๊าซธรรมชาติถึง 1,200 ล้านบาท โดยส่วนนี้ ครม.มอบหมายให้ กฟผ.และกระทรวงการคลังดำเนินการเป็นรายจ่ายเพื่อสังคม เพื่อไม่ให้กระทบต่อค่าไฟฟ้าของประชาชนและไม่กระทบต่อการจ่ายสวัสดิการตอบแทนพิเศษให้กับพนักงาน กฟผ.ด้วย          นอกจากนี้ ที่ประชุม ครม.ยังรับทราบแผนขยายระยะเวลาการให้ส่วนลดน้ำมันดีเซลบี 20 ที่มีอัตราส่วนลดพิเศษ 5 บาทต่อลิตร จากเดิมมาตรการจะสิ้นสุดในวันที่ 31 พฤษภาคมนี้ ขยายออกไปอีกสองเดือน ไปจนถึงวันที่ 31 กรกฎาคมนี้(62) รวมถึงกระทรวงพลังงานจะเร่งดำเนินการผลักดันให้มีน้ำมันดีเซลเกรดมาตรฐาน บี10 ที่คาดว่าจะประกาศใช้อย่างเป็นทางการภายใน 2 สัปดาห์นี้ โดยเชื่อว่าจากมาตรการทั้งหมดจะทำให้สิ้นเดือนพฤษภาคมนี้จะเห็นภาพรวมการใช้น้ำมันปาล์มดิบของกระทรวงพลังงานมากขึ้นถึง 2.3-2.5 ล้านตันต่อปี เพื่อข่วยดูดซับปาล์มในตลาดได้